**Српско биолошко друштво**

**Биолошки факултет Универзитета у Београду**

**Додатни садржаји за ученике и наставнике током такмичења**

**Поштовани,**

**Као што смо Вам најавили, са задовољством Вам предлажемо додатне садржаје, предвиђене за заитересоване учеснике такмичења, у време прегледања тестова и формирања прелиминарне ранг-листе такмичења (14-18ч.).**

**Обрасци за пријаве на жељене програме биће Вам доступни приликом регистације, код дежурних чланова организационог тима. Пријаве ћемо прихватати до попуне групе, која је предвиђена од стране институција које ћете посетити. Предност у пријавама дајемо гостима, односно наставницима и ђацима који нису из Београда (уколико за неки садржај интересовање буде веће од могућности).**

**У могућности смо да вам предложимо следеће садржаје, које смо Вам припремили:**

**За наставнике:**

Презентација развоја школског програма биологије у другом циклусу обавезног основног образовања са дискусијом. Време: у термину решавања теста, место: Велика сала Института за зоологију, презентер и модератор: др Срђан Стаменковић

Након термина за пријем приговора на задатке и тестове, за заинтересоване ће бити организована радионица са неколико тематских целина, које ће модерирати колеге са факултета, на којима ће моћи да се дају предлози наставних садржаја по разредима за одабране теме.

**За ученике и наставнике:**

**Захваљујући љубазности и доброј вољи запослених у Ботаничкој башти "Јевремовац", Природњачком музеју, Јавном акваријуму и тропикаријуму, Војном музеју и Туристичкој организацији Београда, нудимо Вам могућност бесплатних посета уз пратњу дежурних чланова организационог тима:**

**1.Ботаничкој башти „Јевремовац“, Института за ботанику, Биолошког факултета Универзитета у Београду, Таковска 43.**

На отвореном простору Ботаничке баште ћете моћи да видите преко 350 врста дрвећа и жбуња, домаћих, европских и егзотичних биљака, а имаћете прилику да посетите и реновирану стаклару и множару и да уживате у обновљеном Јапанском врту.

У могућности смо да организујемо три групе по 60 ученика и наставника, који би у три термина (14.30ч, 15.30ч и 16.30ч) посетили Ботаничку башту уз стручно вођење наших водича.

**2. Галерији Природњачког музеја на Калемегдану, где ћете моћи да обиђете актуелну поставку „Метеорити, гласници свемира“.**

У могућности смо да организујемо две групе по 60 ученика и наставника у два термина (14.30ч и 15.30ч) уз асистенцију стручних водича.

**3. Јавном акваријуму и тропикаријуму у Београду (улица Миленка Веснића 3, Сењак, Београд, аутобус 44)**.

Овај простор у репрезентативној поставци живог света наших и тропских вода, шума, прашума, пустиња и хладних мора нуди богатство садржаја. У склопу Акваријума се налази биоскопска сала у којој ће бити приказани краткометражни подводни филмови са најновијег фестивала краткометражног подводног филма "Нечујно 4".

У могућности смо да организујемо посету једне групe од 60 ученика и наставника у једном термину у 14.30ч.

**4. Војном музеју на Калемегдану, где ћете моћи да обиђете актуелну поставку под називом „Окупирана Србија од 1915. до 1918. године“.**

У могућности смо да организујемо две групе по 60 ученика и наставника у два термина (14.30ч и 15.30ч) уз асистенцију стручних водича.

**5. Обилазак центра града, уз водича Туристичке организације Београда**

У могућности смо да организујемо три групе по 30 ученика и наставника у три термина (14.30ч, 15.30ч и 16.30ч)

**Место за састанак свих група ће бити аула (хол на улазу) Филолошког факултета.**

И ове године смо одлучили да позовемо наставнике да нам помогну у реализацији такмичења. Предвидели смо њихово активно учешће у дежурству на тесту, прегледу тестова, као и дешифровању и уносу бодова, што би радили заједно са нама. Сматрамо да је ова добра пракса довела до подизања квалитета самог такмичења, као и успостављању поверења и сарадње између организатора и учесника такмичења. Уколико неко од наставника одлучи да нам се придружи на сам дан такмичења, обрасци за пријаву ће бити доступни приликом регистрације, код дежурних чланова организационог тима.

**Скрећемо пажњу наставницима-сарадницима да је њихово ангажовање које се односи на преглед тестова предвиђен тако да у прегледу тестова за 7. разред могу да учествују наставници који имају такмичаре само у 8. разреду и обрнуто.**

Срдачан поздрав,

др Срђан Стаменковић, координатор такмичења

Јасна Ковачевић, секретар такмичења

Маја Дакић, секретар такмичења за Београд